अपने पहले इंग्लैंड दौरे के लिए बेहद उत्साहित हैं गंभीर  
चोट से उबरने के बाद वापसी करने वाले सलामी बल्लेबाज गौतम गंभीर ने साफ किया कि वह अपने पहले इंग्लैंड दौरे के लिए बेहद उत्साहित हैं।
चोट से उबरने के बाद वापसी करने वाले सलामी बल्लेबाज गौतम गंभीर ने साफ किया कि वह अपने पहले इंग्लैंड दौरे के लिए बेहद उत्साहित हैं, लेकिन उन्होंने वहां की तेज और स्विंग लेती पिचों के लिए अपनी बल्लेबाजी शैली में किसी तरह का बदलाव नहीं किया है। गंभीर ने पत्रकारों से कहा, अंतरराष्ट्रीय क्रिकेट में अलग-अलग तरह की चुनौतियां होती हैं। दक्षिण अफ्रीका, इंग्लैंड, ऑस्ट्रेलिया की परिस्थितियां भिन्न होती हैं और वहां खेलना बड़ी चुनौती है। इंग्लैंड में मैं पहली बार टेस्ट मैच खेलूंगा, इसलिए मैं काफी उत्साहित हूं। उम्मीद है कि मैं वहां अच्छा प्रदर्शन करूंगा। बायें हाथ के इस बल्लेबाज से जब पूछा गया कि क्या उन्होंने इंग्लैंड की परिस्थितियों के अनुरूप अपनी बल्लेबाजी शैली में कोई बदलाव किया है या बल्ले का वजन बढ़ाया है, उन्होंने कहा, मुझे अपनी बल्लेबाजी की क्षमता पर पूरा विश्वास है और मुझे किसी तरह के बदलाव की जरूरत नहीं है। मैंने अपने बल्ले में भी कोई बदलाव नहीं किया है। मैं इन चीजों को महत्व नहीं देता। गंभीर ने कहा, मैं दौरे के लिए मानसिक तौर पर पूरी तरह से तैयार हूं। यदि आप मानसिक रूप से मजबूत हैं, तो फिर किसी भी चुनौती का सामना कर सकते हैं। हर कोई इंग्लैंड के पहले दौरे में अच्छा प्रदर्शन करना चाहता है और मैं भी अपवाद नहीं हूं। गंभीर ने अब तक 38 टेस्ट मैच खेले हैं, लेकिन उन्हें पहली बार इंग्लैंड में टेस्ट मैच खेलने का मौका मिलेगा। उन्होंने हालांकि इंग्लैंड की सरजमीं पर 2007 की शृंखला में चार एकदिवसीय अंतरराष्ट्रीय मैच खेले थे, जिसमें उन्होंने 28.25 की औसत से 113 रन बनाए थे।   वीरेंद्र सहवाग के चोटिल होने के कारण भारत को पहले टेस्ट मैच में उनके बिना उतरना पड़ेगा। गंभीर ने कहा कि सहवाग जैसे खिलाड़ी की कमी किसी भी टीम को खलेगी, लेकिन उन पर इसका दबाव नहीं है। उन्होंने कहा, मैं एक तरफ से ही रन बना सकता हूं। मेरा बेहद सरल सिद्वांत है कि रन बनाते रहो, दबाव खुद ब खुद दूर हो जाएगा। अंतरराष्ट्रीय क्रिकेट में कई बार अलग-अलग तरह का दबाव होता है, लेकिन महत्वपूर्ण यह है कि आप उनसे कैसे पार पाते हैं। भारतीय टीम इंग्लैंड दौरे में अपना पहला टेस्ट मैच 21 जुलाई से लॉर्ड्स में खेलेगी, जो कि 2000वां टेस्ट मैच भी होगा, लेकिन गंभीर इसको लेकर खास उत्साहित नहीं हैं। उन्होंने कहा, आप कौन सा मैच खेल रहे हैं या किस मैदान पर खेल रहे हैं, आपको आखिर में क्रिकेट ही खेलनी होती है। इंग्लैंड के खिलाड़ियों के शृंखला से पहले के बयानों को भी गंभीर ने खास तवज्जो नहीं दी। उन्होंने कहा, आप दक्षिण अफ्रीका, ऑस्ट्रेलिया या इंग्लैंड कहीं का भी दौरा कर रहे हों, ऐसा होता है। यह दौरे का हिस्सा बन गया है, लेकिन आखिर में यह सब बेमतलब की हो जाती है। आप मैदान पर जो करते हो, वही मायने रखता है।  गंभीर ने इसके साथ ही साफ किया कि टीम हरभजन सिंह की फॉर्म को लेकर भी चिंतित नहीं है, जो पिछले कुछ समय से अपेक्षानुरूप प्रदर्शन करने में असफल रहे हैं। गंभीर ने कहा, दिक्कत यह है कि आप सीनियर खिलाड़ियों से हमेशा पांच विकेट या शतक की उम्मीद करते हो। मुझे नहीं लगता कि उनकी वर्तमान फॉर्म चिंता का विषय है। अंतरराष्ट्रीय क्रिकेट में कोई भी खिलाड़ी हमेशा एक जैसा प्रदर्शन नहीं करता है।